ΓΡΑΠΤΗ ΕΡΩΤΗΣΗ P-2061/97 υποβολή: Sirkka-Liisa Anttila (ELDR) προς την Επιτροπή (9 Iουνίου 1997)

Θέμα: Προβλήματα διαφάνειας, μεροληψίας και μετάφρασης που συνδέονται με την δημιουργία του δικτύου Natura 2000 στη Φινλανδία

Ο Φινλαδός Υπουργός Περιβάλλοντος και τα περιφερειακά κέντρα περιβάλλοντος άρχισαν να εκπονούν στη Φινλανδία το δίκτυο Natura 2000 που προβλέπεται από τις ευρωπαϊκές οδηγίες για τη φύση. Η εκπόνηση του δικτύου έγινε κατά τρόπο που θεωρείται άδικος, ιδίως για τους κτηματίες.

Πράγματι, οι φινλανδικές αρχές που είναι αρμόδιες για το περιβάλλον αγνόησαν πλήρως την απαίτηση η οποία περιέχεται στις οδηγίες για την διατήρηση των αγρίων πτηνών και των φυσικών οικοτόπων και επιβάλλει να λαμβάνονται υπόψη, κατά την αξιολόγηση του πεδίου προστασίας, οι σημαντικές για τον τοπικό πληθυσμό οικονομικές, κοινωνικές και πολιτισμικές πτυχές. Οι κτηματίες απέκτησαν ιδία πείρα αυτών των κενών.

Η κατάσταση περιπλέκεται από λάθη ουσίας στη φινλανδική μέτάφραση (για παράδειγμα στο παράρτημα ΙΙΙ, κεφάλαιο 1, σημείο Β.δ, ο όρος «συνολική αξιολόγηση» έχει μεταφρασθεί στα φινλανδικά με τον όρο «yleisarviointi» αντί για «kokonaisarviointi» ενώ στο άρθρο 1.ζ.4 η λέξη «ενδημικά» έχει μεταφρασθεί ως «paikallisia» αντί για «kotoperδisiδ».

Μία από τις θεμελιώδεις αρχές της δράσης της Επιτροπής είναι η αμεροληψία και η ανεξαρτησία, πράγμα το οποίο θα έπρεπε στην πράξη να αποκλείει κάθε πρόβλημα εξαιρέσεως των υπευθύνων λόγω έλλειψης αμεροληψίας. Ο επιθεωρητής όμως της Επιτροπής για το δίκτυο Natura 2000 στη Φινλανδία είναι υπάλληλος του φινλανδικού Υπουργείου Περιβάλλοντος του οποίου φυσικά, μπορεί να ζητηθεί η εξαίρεση για λόγους μεροληψίας.

Πώς προτίθεται η Επιτροπή να επιλύσει χωρίς καθυστέρηση τα προβλήματα τα οποία έχουν ανακύψει κατά την εκπόνηση του προγράμματος Natura 2000 στη Φινλανδία όσον αφορά:

1. τη μη τήρηση κατά την εκπόνησή του των οδηγιών της ΕΕ για τη διατήρηση των αγρίων πτηνών και των φυσικών οικοτόπων 7

2. τα μεταφραστικά λάθη 7

3. το κώλυμα λόγω μεροληψίας του επιθεωρητή της Επιτροπής για το εν λόγω πρόγραμμα;

Απάντηση της κας Bjerregaard εξ ονόματος της Επιτροπής (30 Ιουνίου 1997)

Το Αξιότιμο Μέλος του Κοινοβουλίου αναφέρεται στο πρώτο στάδιο που προβλέπει η οδηγία 92/43/ΕΟΚ σχετικά με την διατήρηση των φυσικών οικοτόπων καθώς και της άγριας πανίδας και χλωρίδας ((ΕΕ L 206 της 27.7.1992 ))καθώς και για τη συγκρότηση του δικτύου Natura 2000. Στο στάδιο αυτό, η οδηγία προβλέπει, στο άρθρο 4, παράγραφος 1, ότι έκαστο των κρατών μελών εκπονεί κατάλογο τοποθεσιών βάσει των επιστημονικών κριτηρίων του παραρτήματος ΙΙΙ της ως άνω οδηγίας. Οι Φινλανδικές αρχές κατά συνέπεια σέβονται πλήρως τις διατάξεις της οδηγίας καταρτίζοντας το αντίστοιχο εθνικό κατάλογο με γνώμονα την επιστημονική αξία των τοποθεσιών.Οι οικονομικές, κοινωνικές και πολιτιστικές απαιτήσεις θα ληφθούν υπόψη κατά τον καθορισμό των απαραίτητων μέτρων διατήρησης για τις επιλεχθείσες τοποθεσίες του Natura 2000 όπως προβλέπει το άρθρο 6.

Η οδηγία περιλαμβάνει ορισμένες διατάξεις για τις οποίες ήταν δύσκολο να επιτευχθούν ακριβείς φινλανδικές μεταφράσεις λόγω της έλλειψης εμπειρίας πριν από την είσοδο της Φινλανδίας στην Κοινότητα. Το Αξιότιμο Μέλος του Κοινοβουλίου αναφέρει δύο παραδείγματα. Στο παράρτημα ΙΙΙ β(δ) η έκφραση «evaluation globale» μεταφράστηκε στη Φινλανδική ως «γενική αξιολόγηση» και όχι «συνολική αξιολόγηση». Διαπιστώθηκε ότι θα ήταν απαραίτητο να επιτευχθεί μεγαλύτερη σαφήνεια κατά την μεταφραστική απόδοση της έκφρασης αυτής. Η Επιτροπή και τα κράτη μέλη χρησιμοποιούν εξάλλου την έκφραση «kokonaisarvointi» που προτείνει το αξιότιμο μέλος του Κοινοβουλίου στο τυποποιημένο δελτίο δεδομένων που χρησιμοποιείται για την καταχώρηση των πληροφοριών για κάθε έκαστη τοποθεσία του Natura 2000. Στο άρθρο 1, παράγραφος ζ, εδάφιο iv η λέξη «ενδημικός» θα έπρεπε να έχει μεταφραστεί με τον τρόπο που προτείνει το Αξιότιμο Μέλος του Κοινοβουλίου. Εν τούτοις οι συνέπειες του ως άνω μεταφραστικού σφάλματος κατά τα φαινόμενα είναι ήσσονος σημασίας. Η λέξη «endemique» χρησιμοποιείται αποκλειστικά και μόνο για να χαρακτηρίσει τα είδη που έχουν ήδη συμπεριληφθεί στα παραρτήματα της οδηγίας. Για τον όρο αυτό επίσης, η προτεινόμενη από το Αξιότιμο Μέλος του Κοινοβουλίου μεταφραστική απόδοση χρησιμοποιήθηκε στο τυποποιημένο δελτίο δεδομένων που αναφέρεται ανωτέρω. Ο κοινοτικός κατάλογος των φινλανδικών τοποθεσιών που θα συμπεριληφθούν στο δίκτυο Natura 2000 θα εγκριθεί από την Επιτροπή. Η εκ των προτέρων αξιολόγηση των τεχνικών καταλόγων θα είναι συλλογική. Θα συμμετάσχουν για έκαστη των δύο γεωγραφικών περιοχών, τα κράτη μέλη, η Επιτροπή, η Ευρωπαϊκή Υπηρεσία Περιβάλλοντος μέσω του θεματικού της κέντρου για τη διατήρηση της φύσης, ανεξάρτητοι επιστήμονες και εκπρόσωποι των ειδικευμένων μη κυβερνητικών οργανισμών.

Η παρουσία στην Επιτροπή ενός εθνικού εμπειρογνώμονα αποσπασμένου από το Υπουργείο Περιβάλλοντος της Φινλανδίας δεν είναι κάτι το περίεργο.

Ανάλογοι εμπειρογνώμονες καλούνται συχνά να ενισχύσουν υπηρεσίες που δεν διαθέτουν επαρκές εξειδικευμένο προσωπικό. Το ενδεχόμενο να τεθεί υπό αμφισβήτηση η ουδετερότητα του ως άνω εμπειρογνώμονα θα εξέπλησσε την Επιτροπή. Η συμμετοχή του, όπως και η συμμετοχή των υπολοίπων συναδέλφων του που έχουν αποσπαστεί από τα άλλα κράτη μέλη, επιτρέπει αντίθετα την καλή κατανόηση των εθνικών καταστάσεων κατά την εκτέλεση των ως άνω συλλογικών εργασιών.